
Paanyaya sa Panalangin 
Tumayo at gawin ang tanda ng krus sa mga labi 
Panginoon, buksan mo ang aking mga labi. 
— At pupurihin ka ng aking bibig. 
Salmo 95 


Ang Panawagan upang papurihan ang Diyos 
Makinig tayo sa tinig ng Diyos, at pumasok sa kanyang lupang 


pangakong inilaan. 


— Makinig tayo sa tinig ng Diyos, at pumasok sa kanyang 


lupang pangakong inilaan. 


Tayo ay lumapit sa “ting Panginoon, Siya aawitan, 
Ating paputihan ang batong kublihan nati't kalakasan. 
Tayo ay lumapit sa kanyang harapan na may pasalamat, 
Siya ay Purihin ng mga awiting may tuwa at galak. 


— Makinig tayo sa tinig ng Diyos, at pumasok sa kanyang 


lupang pangakong inilaan. 


Sapagkat ang Diyos ay ang Panginoong napakadakila, 

Ang dakilang Haring higit sa sinuman na binabathala. 
Nasa kanyang palad ang buong daigdig pati kalaliman, 
Ang lahat ay kanya maging ang mataas nating kabundukan. 
Kanya rin ang dagat at pati ang lupa na kanyang nilalang. 


— Makinig tayo sa tinig ng Diyos, at pumasok sa kanyang 


lupang pangakong inilaan. 


Tayo ay lumapit, sa kanya'y sumamba at magbigay-galang, 
Lumuhod sa harap nitong Panginoong sa ati'y lumalang. 
Siya ang ating Diyos, tayo ay kalinga niyang mga hirang, 
Mga tupa tayong inaalagaan. 
— Makinig tayo sa tinig ng Diyos, at pumasok sa kanyang 
lupang pangakong inilaan. 
Ang kanyang salita ay ating pakinggan: 
“Iyang inyong puso'y huwag patigasin, 
Tulad ng ginawa ng inyong mga magulang 

Nang nasa Meriba, sa ilang ng Masa. 
Ako ay tinukso't doon ay sinubok ng inyong magulang, 
Bagamat nakita ang aking ginawang sila ng nakinabang. 


— Makinig tayo sa tinig ng Diyos, at pumasok sa kanyang 
lupang pangakong inilaan. 
Apatnapung taon, sa inyong ninuno ako ay nagdamdam, 
Ang aking sinabi,” Sila ay suwail, walang pakundangan 
At ang mga utos ko ay sinusuway!” 
Dahil sa galit ko, ako ay sumumpang di sila daratal, 
Sa lupang pangakong aking inilaan.” 
— Makinig tayo sa tinig ng Diyos, at pumasok sa kanyang 
lupang pangakong inilaan. 
Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 
— Makinig tayo sa tinig ng Diyos, at pumasok sa kanyang 


lupang pangakong inilaan. 
Panalangin sa Umaga 


AWIT 

Si Kristo ang Liwanag, at wala nang iba pa, 
'Sinilang sa 'ting mundo, at naging kapatid s'ya, 
Kung nakita na siya, nakita na ang Ama, 
Purihin ang ating D'yos, dakilain natin s'ya! 
Siya ang ating Buhay, at wala nang iba pa, 
'Pinagbili nang mura, inaba't pinatay s'ya, 
Siya'ng tumubos sa 'tin, nasa kanan ng Ama, 
Purihin ang ating Diyos, dakilain natin s'ya! 
Umupo o tumayo 

MGA ANTIPONA AT SALMO 
Antipona 1 
Sa pagdating ng umaga, pinupuri namin ang iyong habag, 
Panginoon, at ang gabi'y makatatagpo sa aming naghahayag ng 

iyong katapatan. 
Salmo 92 
(Pagpupuri sa Diyos na Manlilikha) 


Ang magpasalamat sa PANGINOONG Diyos ay mabuting bagay, 
Umawit na lagi, purihin ang ngalang Kataas-taasan. 

Pag-ibig n'yang wagas ay dapat ihayag, kung bukang-liwayway, 
Pagsapit ng gabi ang katapatan n'ya'y ihayag din naman. 

Ito'y ipahayag sa saliw ng alpa't tugtuging salteryo, 

Sa magandang himig ng tugtuging lira'y ipahayag ito. 


Ako'y nagagalak sa iyong ginawa na kahanga-hanga, 
Sa lahat ng ito, ako'y umaawit dahilan sa tuwa. 
O pagkadakila! Kay dakila, PANGINOON, ng iyong ginawa, 


Ang iyong isipan ay sadyang mahirap naming maunawa. 


Sa pahat na isip, ang bagay na ito ay di nalalaman, 

Hindi malilirip ni mauunawa ng sinumang mangmang 

Ang mga masama, kahit na dumami, sila ma'y umunlad, 

Yaong sasapitin nila't hahantungan ay pagkapahamak, 

Sapagkat ikaw lang, PANGINOON, ang dakila't walang makatulad. 
Nababatid naming lilipuling lahat ang iyong kaaway, 


At lahat ng taong masama ang gawa ay mapipilan. 


Ako'y ginawa mong sinlakas ng torong mailap sa gubat, 
Ako'y pinagpala't pawang kagalakan yaong dinaranas. 
Aking nasaksihan yaong pagkalupig ng aking kaaway, 
Pati pananaghoy ng mga masama'y aking napakinggan. 
Katulad ng palma, ang taong matuwid tatatag ang buhay, 
Parang mga sedro, kahoy sa Libano, lalagong mainam. 


Parang punongkahoy na doon natanim sa tahanan ng Diyos, 
Sa banal na templo, ito ay lalago na nakalulugod. 

Tuloy ang pagbunga kahit na ang punong ito ay tumanda, 
Luntia't matatag, at ang dahon nito ay laging sariwa. 

Ito'y patotoo na ang PANGINOO'Y tunay na matuwid, 

Siya kong sanggalang, matatag na batong walang bahid dungis. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 

Antipona 


Sa pagdating ng umaga, pinupuri namin ang iyong habag, 
Panginoon, at ang gabi'y makatatagpo sa aming naghahayag ng 
iyong katapatan. 


Antipona 2 


Kilalanin ang kadakilaan ng ating Diyos. 
Awit: Deuteronomio 32:1-12 


(Ang kabutihan ng Diyos sa kanyang bayan) 


Dinggin mo ako, o langit, pakinggan mo ako, o lupa. 
Itong aking mga aral, matulad nawa sa ulan, 
Nagpapasariwa sa damo, bumubuhay sa halaman. 


Ang ngalan ng PANGINOON ay aking pupurihin 
At ang inyong itutugon, “Dakila ang Diyos namin!” 
Siya ang Bato, manlilikha, 

Walang kapintasan ang lahat niyang gawa, 
Matuwid ang lahat niyang kilos. 

Siya ay tapat, walang pagkukulang, 


Makatarungan at mat'wid. 


Sila'y nagpakasama. 

Dahil dito'y di na sila marapat tawaging anak, 
Isang lahing tampalasan at balakyot. 

Iyan pa ba ang igaganti ninyo sa PANGINOON, 
Kayong mga haling at mga walang isip? 

Di ba siya ang ama ninyong lumikha sa inyo, 

At gumawa sa inyong isang bansa? 


Alalahanin ninyo ang mga nakaraang araw, 

Ang panahon ng inyong mga ninuno. 

Itanong n'yo sa inyong mga ama, at ilalahad sa inyo. 
Gayon din sa matatanda, at kanilang isasaysay. 


Nang hatiin ng Diyos itong sangkalupaan 

At pagbukud-bukurin ang mga bayan, 

At nang itakda niya ang mga hangganan, 
Nasaisip na niya ang Israel na kanyang bayan. 
Pagkat ito ang bayan na kanyang hinirang, 

Si Jacob na itinanging maging kanya lamang. 


Sila'y natagpuan niya sa ilang, 

Lupaing halos walang mabuhay na halaman. 
Sila'y kinandili at pinatnubayan 

Nang buong tiyaga at pagmamahal. 

Sila'y parang mga inakay, tinuruang lumipad, 
Sinusubaybayan mula sa itaas. 

Minsa'y sinasalo ng makapangyarihang pakpak, 
Tulad ng ginagawa ng agila sa kanyang mga anak. 
Tanging ang PANGINOON ang pumatnubay 
At walang ibang diyos na tumulong sa kanila. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Kilalanin ang kadakilaan ng ating Diyos. 
Antipona 3 
Kahanga-hanga ang iyong ngalan, Panginoon, sa lahat ng 
sangnilikha. 
Salmo 8 

(Ang Diyos ay maringal at ang tao'y marangal) 
Ikaw, O PANGINOON, Diyos namin, 
Laganap sa lupa ang iyong luningning, 
At hanggang sa langit laging pupurihin. 
Aawitang lagi niyong mga Bata, 
Na wala pang malay at sariling diwa. 
Matibay na muog ikaw ay naghanda 
Laban sa kaaway, kalabang masama. 
Ang likha mong langit, kung aking pagmasdan, 
Pati mga tala, bituin at buwan, 


Ano nga ang tao upang 'yong alalahanin? 
Ay ano nga siya na sukat mong kalingain? 


Nilikha mo siya, na halos kapantay 
Ng iyong luningning at kadakilaan! 

Pinamahala mo sa buong daigdig, 
Sa lahat ng bagay malaki't maliit, 


Mga bakat tupa, hayop na mabangis 
At lahat ng ibong nasa himpapawid, 
At maging sa isda, sa lalim ng tubig. 


Sa buong daigdig, ikaw PANGINOON namin, 
Ang banal mong ngalan ay dadakilain! 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Kahanga-hanga ang iyong ngalan, Panginoon, sa lahat ng 
sangnilikha. 
Umupo 


PAGBASA NG SALITA NG DIYOS 
Roma 12:13-21 


Tumulong kayo sa pangangailangan ng mga kapatid. Ibukas 
ninyong lagi ang inyong pinto sa mga taga-ibang lugar. Idalangin 
ninyo ang mga umuusig sa inyo — idalanging pagpalain at huwag 
sumpain. Makigalak kayo sa mga nagagalak, makitangis sa mga 
tumatangis. Magkaisa kayo ng loobin. Huwag kayong magmataas, 
kundi makisama sa mga aba. Huwag ninyong ipalagay na kayo'y 
napakarunong. Huwag ninyong gantihin ng masama ang masama. 


Sikapin ninyong mamuhay nang marangal sa lahat ng panahon. 
Hangga't maaari, makisama kayong mabuti sa lahat ng tao. Mga 
minamahal, huwag kayong maghiganti, ipaubaya ninyo iyon 

sa Diyos. Sapagkat nasusulat, “Akin ang paghihiganti, ako ang 
gaganti, sabi ng PANGINOON.” Kaya, “Kung nagugutom ang 
iyong kaaway, pakanin mo, kung nauuhaw, painumin mo, sa gayon, 
mapapahiya siya sa kanyang sarili.” Huwag kang padaig sa masama, 
kundi daigin mo ng mabuti ang masama. 


TUGUNAN 


Aking kagalakan, O Diyos, ang ikaw'y purihi't awitan. 


N 

- Aking kagalakan, O Diyos, ang ikaw'y purihi't awitan. 
Ang umawit habang ang kagandahang-loob mo'y pinagninilayan, 

— ang ikaw'y purihi't awitan. 
Papuri sa Ama, at sa Anak at sa Espiritu Santo. 

- Aking kagalakan, O Diyos, ang ikaw'y purihi't awitan. 
Tumayo 


PAPURING AWIT NI ZACARIAS 


Antipona 


Panginoon, patnubayan mo kami sa daan ng kapayapaan. 
Lukas 1:68-79 


Gumawa tanda ng krus 


Purihin ang Panginoong Diyos ng Israel! 
Sapagka't nilingap niya at pinalaya ang kanyang bayan. 


At nagpadala siya sa atin ng isang makapangyarihang Tagapagligtas, 
Mula sa lipi ni David na kanyang lingkod. 


Ipinangako niya sa pamamagitan ng kanyang banal na propeta 
noong una, 

Na ililigtas niya tayo sa ating mga kaaway, 

At sa kamay ng lahat ng napopoot sa atin. 


Ipinangako rin niya na kahahabagan ang ating mga magulang, 
At aalalahanin ang kanyang banal na tipan. 


Iyan ang sumpang binitiwan niya sa ating amang si Abraham, 
Na ililigtas tayo sa ating mga kaaway, 

Upang walang takot na makasamba sa kanya, 

At maging banal at matuwid sa kanyang paningin, habang tayo'y 
nabubuhay. 


Ikaw naman, anak, ay tatawaging propeta ng Kataas-taasan, 
Sapagka't mauuna ka sa Panginoon upang ihanda ang kanyang mga 
daraanan, 

At ituro sa kanyang bayanang landas ng kaligtasan, 

Ang kapatawaran ng kanilang mga kasalanan. 

Sapagka't lubhang mahabagin ang ating Diyos, 
Magbubukang-liwayway sa atin ang araw ng kaligtasan. 

Upang magbigay-liwanag sa mga nasa kadiliman at nasa ilalim ng 
kamatayan, 

At patnubayan tayo tungo sa daan ng kapayapaan. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 
Panginoon, patnubayan mo kami sa daan ng kapayapaan. 
PANGKALAHATANG PANALANGIN 


Ipagdiwang natin ang kabutihan at karunungan ni Kristo. Siya ang 
nag-aalay ng pag-ibig at pang-unawa sa lahat ng tao, lalo na sa mga 
nagdurusa. Dumalangin tayo sa kanya: 


— Gawing ganap kami sa pag-ibig, Panginoon. 


Sa umagang ito ay inaalala namin ang iyong pagkabuhay, 
at inaasam ang biyayang dulot ng kaloob mong kaligtasan. 


— Gawing ganap kami sa pag-ibig, Panginoon. 


Tulutang kami'y maging saksi mo, Panginoon, sa araw na ito, 
at makapag-alay ng kaaya-ayang handog sa Ama sa pamamagitan 
mo. 


-- Gawing ganap kami sa pag-ibig, Panginoon. 


Bigyan kami ng paningin na makita ang iyong larawan sa lahat, 
at sa pamamagitan nila'y mapaglingkuran ka nang tapat. 


— Gawing ganap kami sa pag-ibig, Panginoon. 


Panginoong Hesus, ikaw ang tunay na puno ng ubas at kami ang 
mga sanga, 

pahintulutan mo kaming manatili sa iyo upang mamunga nang 
sagana at makapagbigay-papuri sa Ama. 


— Gawing ganap kami sa pag-ibig, Panginoon. 
Ama Namin 


Ama namin, sumasalangit Ka 

Sambahin ang ngalan Mo 

Mapasaamin ang kaharian Mo 

Sundin ang loob Mo 

Dito sa lupa, para nang sa langit. 

Bigyan Mo kami ngayon ng aming kakanin sa araw araw. 
At patawarin Mo kami sa aming mga sala, 
Para nang pagpapatawad namin 

Sa mga nagkakasala sa amin. 

At huwag Mo kaming ipahintulot sa tukso, 
At iadya Mo kami sa lahat ng masama. 
Sapagkat Iyo ang kaharian, at kapangyarihan, 
At ang kadakilaan, magpakailanman. 


Pangwakas na Panalangin 

Ama, 

pinupuri ka namin ng aming mga labi, 

ng aming puso at ng buo naming buhay. 

Ikaw ang may bigay ng aming pag-iral. 

Ang lahat ng sa amin ay sa iyo namin iniaalay. 

Hinihiling namin ito sa pamamagitan ni Hesukristo, 

kasama ng Espiritu Santo magpasawalang hanggan. 
— Amen. 

Paghayo 

Pagpalain nawa tayo ng panginoon, iligtas tayo mula sa lahat ng 

kasamaan at akayin tayo sa buhay na walang hanggan. 


— Amen. 

PANALANGIN NG MGA KRISTIYANO SA MAGHAPON 
Ang mga tekstong biblikal at mga Papuring Awit na ginamit ay halaw 
mula sa MAGANDANG BALITA BIBLIA. Karapatang-sipi @ 
1973, Philippine Bible Society, U.N. Ave., Manila. 


Ang mga titik ng mga Awit at ang mga disenyong pansining ay likha 
ni Padre Mar DJ Arenas. 


Karapatang-sipi @ 1994, LUPON REHIYONAL UKOL SA 
TAGALOG SA LITURHIYA. 

